作者:儲光羲
標題:登秦嶺作，時陷賊歸國
內容:朝出猛獸林，躨跜登高峰。僮僕履雲霧，隨我行太空。羲和舒靈暉，倏忽西極通。回首望涇渭，隱隱如長虹。九逵合蒼蕪，五陵遙瞳矇。鹿遊大明殿，霧濕華清宮。網羅蠛蠓時，顧齒熊羆鋒。失途走江漢，不能有其功。氣逐招搖星，魂隨閶闔風。惟言宇宙清，複使車書同。林木被繁霜，合遝連山紅。鵬鶚勵羽翼，俯視荊棘叢。誓將食鶬鴞，然後歸崆峒。